张栻
送鲜于大任入成都幕
虏马昔饮江，扁舟忆同骛。
翁方为国谋，客以名义故。
安危匪前料，得失渠异趣。
淮壖渺风雪，王中有程度。
息偃多在床，君车不停驻。
初无作难色，所立讵愆素。
嗟我吴门别，风木岁徂暮。
相逢复湘城，往事忍回顾。
独余后凋心，特立凛不惧。
莫邪虽云利，宁作囊锥露。
善藏要有待，小试随所遇。
终无缺折虞，岂但走狐兔。
吾州得良牧，民力或可裕。
本根赖封殖，强索费调护。
从容试长思，取急无窘步。
作别忽草草，怀抱复谁付。
他时下瞿唐，访我林下屦。
傥於功名余，更讲末后句。